Սկսենք նրանից, որ, ըստ էության, տեղեկատվությունը սխալ չէր։ Բանն այն է, որ շատ են եղել նման դեպքեր, երբ չենք ցանկացել հրապարակել այս կամ այն պատահարը, լինի դա նավից ջուրն ընկնելը, փոքր ու մեծ վնասվածքներ ստանալը, մենիսկի պատռվածքը եւ նույնիսկ կողոսկրերի կոտրվածք ստանալը։ Դա մեր ներքին գործն է, եւ նման տեղեկատվությունը հրապարակում ենք, երբ ինքներս ենք հարմար գտնում։ Ինչո՞ւ վախեցնել, անհանգստացնել հարազատներին եւ մերձավորներին։ Բայց տվյալ դեպքում ինձ ոչ այնքան զարմացրեց, որքան ապշեցրեց այն, թե պատահածի մասին որտեղի՞ց էր իմացել «Ազգը»։ Թեեւ, որ խոր մտածենք, զարմանալու բան չկա։ Հաճախ եմ համոզվել, որ դեռեւս հասարակությանն անհասանելի որեւէ լուր արդեն ընդհանուր գծերով ներկայացվում է «Ազգ»-ի էջերում։